Mada'in Salih

Mada'in Salih (arapski: مدائن صالح, za "Salehov grad"; grčki i latinski: Hegra‎), poznat i kao Al-Hijr (arapski za "Kamenito mjesto"), je arheološki lokalitet drevnog grada u današnjoj Saudijskoj Arabiji u kojem ima najviše ostatka nabatejske kulture, nakon njihove prijetolnice u Petri. Grad je prije Nabatejaca pripadao Lihijanskom kraljevstvu, a poslije Rimskom carstvu, čiji se tragovi također mogu pronaći na ovom lokalitetu. U Kuranu se spominje još ranije naselje plemena Thamud na ovom istom mjestu iz 3. tisućljeća pr. Kr. Točnije, navodi se kako je Alah kaznio Thamuđanje zbog njihova upornog idolopoklonstva i planiranja ubojstva Proroka, tako što ih je pogodio potresom i udarima munja. Stoga je ovo mjesto postalo omraženo među muslimanima kao "ukleto mjesto", što je još uvijek problem Saudijskoj Arabiji u razvijanju Mada'in Saliha kao turističke atrakcije, usprkos zaštiti države još od 1972. godine i otkad je lokalitet upisan na UNESCO-v popis mjesta svjetske baštine u Aziji i Oceaniji 2008. godine. U Mada'in Salihu se nalazi 131 kasnoantička kamena monumentalna grobnica isklesana u stijeni, na području od 13.4 km, s raskošnim pročeljima iz vremena Nabatejskog kraljevstva (1. stoljeće), ali i oko 2000 drugih grobnica s mnogim nabatejskim natpisima. Izvori Abdul Rahman Ansary, Ḥusayn Abu Al-Ḥassān, The civilization of two cities: Al-ʻUlā & Madāʼin Sāliḥ, 2001., ISBN 9960930106, ISBN 9789960930107 Mohammed Babelli: Mada’in Saleh – Riyadh, Desert Publisher (arapski, engleski, njemački i francuski), I./2003., II./2005., III./2006., IV./2009. – ISBN 978-603-00-2777-4 Vanjske veze Hegra (Madain Saleh) (slike, informacije, karte i video) na hegra.fr (fr) Galerija fotografija na nabataea.net